絲絲講場:周大福趁95周年轉型 5年內翻新所有門店
內地消費麻麻地,周大福珠寶(01929)上季銷售數字令市場有啲失望,但做生意就係不斷尋求突破,尋日藉住95周年誌慶宣布開展「品牌轉型之旅」,包括全面革新零售業務,準備5年內策略性翻新旗下所有門店,迎接2029年嘅百年華誕!
改用全新品牌標誌
副主席鄭志雯(Sonia)話,顧客喜好瞬息萬變,適應唔夠,要引領市場潮流先得,所以重新定義品牌形象。雖然公司喺香港同內地有成7,000幾間門店,要全線翻新真係要啲時間,但第一間「新形象門店」今年第三季就會喺香港中環皇后大道中嘅核心地帶同大家見面,面積約2,880方呎,而內地首家會喺上海南京東路嘅核心零售地段,更有成5層樓咁高、約8,600方呎咁大,預計出年年初開幕。
同時,周大福會推出面向消費者嘅全新品牌標誌,話既體現到悠久嘅歷史,又彰顯朝氣蓬勃嘅形象、具前瞻性嘅特質,並會有全新嘅企業同品牌網站。不過,據絲絲了解,新Logo並唔係話「告別紅色」,紅色仲係周大福主要品牌顏色,適當情況下仍會用紅色標誌。
Anyway,周大福強調「品牌轉型旅程」會繼續堅定弘揚中國傳統文化,尋日同場加推周大福「傳福」系列,靈感源自熱情嘅紅色調同「福」字嘅吉祥象徵,珠寶飾品以天然美鑽與一抹時尚紅色為當中元素。副主席鄭志恒(Conroy)強調,為中國文化感到驕傲,要將其精髓融入產品設計,並且要積極連繫新一代顧客。絲絲就希望,新嘅品牌形象能夠盡快傳遞到股價上面啦!
本文連結 : https://orientaldaily.on.cc/content/產經/odn-20240419-0419_00202_043/絲絲講場:周大福趁95周年轉型--5年內翻新所有門店